
       REPUBLIKA HRVATSKA
OPĆINSKI PREKRŠAJNI SUD U ZAGREBU
      Zagreb, Avenija Dubrovnik br. 8
Poslovni broj: Pp-17544/2025

U   I M E   R E P U B L I K E   H R V A T S K E 

P R E S U D A

Općinski prekršajni sud u Zagrebu, po sucu Valeriji Radić, uz sudjelovanje zapisničarke Danijele Brebrić u prekršajnom predmetu protiv okrivljenika Kristijana Vučaja, zbog prekršaja iz čl. 54. st. 3. Zakona o suzbijanju zlouporabe droga (NN 107/01, 87/02, 163/03, 141/04, 40/07, 149/09, 84/11, 80/13, 39/19, 114/22, 133/23, 145/24) povodom optužnog prijedloga PU Zagrebačke, IV policijske postaje Zagreb, klasa: 211-07/25-5/30275 nakon glavne rasprave javno je objavio 9. ožujka 2026. i 

p r e s u d i o   j e 

I. Temeljem čl. 183. Prekršajnog zakona (NN 107/07, 39/13, 157/13, 110/15, 70/17, 118/18, 114/22),

Okrivljenik: Kristijan Vučaj, sin Roberta i Marije Nikoline, rođ. 28.02.1995. u Čakovcu, državljanin RH, OIB 58368816069, sa prebivalištem u Zagrebu, Ilica 138,  SSS, medicinski tehničar, zaposlen, s mjesečnim primanjima od 600,00 eura (pola radnog vremena), neoženjen, nema djece, prekršajno nekažnjavan, protiv njega se ne vodi drugi postupak za drugi prekršaj ili kazneno djelo,

k r i v    j e

što je 29. kolovoza 2025. u 00:55 sati u Zagrebu, u Ulici Gordana Lederera 2, neovlašteno posjedovao PE omot ispunjen konopljom tipa droga, ukupne težine 4 g, a koju je dragovoljno izručio policijskim službenicima, 

čime je počinio prekršaj iz čl. 54. st. 3. Zakona o suzbijanju zlouporabe droga,

pa mu se na temelju navedenih propisa uz primjenu čl. 37. Prekršajnog zakona izriče:

NOVČANA KAZNA u iznosu od 300,00 (tristo eura) eura.
	
II. Temeljem čl. 40. st. 1. u svezi čl. 40. st. 3. PZ-a, okrivljeniku se uračunava vrijeme uhićenja od 29.08.2025. u 01:45 sati do puštanja na slobodu 29.08.2025. u 03:00 sati kao jedan dan zatvora, odnosno kao svakih započetih 39,82 (trideset devet eura i osamdeset dva centa) eura za jedan dan zatvora, pa okrivljenik ima za platiti još 260,18 (dvjesto šezdeset eura i osamnaest centi) eura. 
  
III. Temeljem čl. 33. st. 11. Prekršajnog zakona okrivljenik je obvezan platiti novčanu kaznu u roku od 30 dana po pravomoćnosti ove presude, a ukoliko u roku koji mu je određen za plaćanje novčane kazne uplati dvije trećine izrečene novčane kazne, smatrat će se da je novčana kazna u cjelini plaćena. 

IV. Novčanu kaznu ili dvotrećinsku novčanu kaznu okrivljenik je obvezan platiti odabirući odgovarajuću od priloženih uplatnica, a u protivnom će se postupiti po odredbama članka 34. Prekršajnog zakona.

V. Temeljem čl. 76a. Prekršajnog zakona u svezi s čl. 64. st. 1. Zakona o suzbijanju zlouporabe droga prema okrivljeniku se primjenjuje zaštitna mjera trajnog oduzimanja predmeta prekršaja i to: PVC paket ispunjen s 4,00 g sumnjive biljne materije nalik na konoplju tipa droga, sukladno potvrdi o privremenom oduzimanju predmeta broj 01644195 od 29.08.2025., te se oduzeti predmet dostavlja na raspolaganje tužitelju.

VI. Temeljem čl. 139. st. 6. Prekršajnog zakona, okrivljenik se u cijelosti oslobađa dužnosti naknade troškova postupka iz čl. 138. st. 2. i 3. Prekršajnog zakona.    

              Obrazloženje

1. PU Zagrebačka, IV policijska postaja Zagreb, klasa: 211-07/25-5/30275 od 10. studenoga 2025. podnijela je optužni prijedlog protiv okrivljenika, zbog djela prekršaja činjenično i pravno opisanog u izreci ove presude.
2. Okrivljenik ispitan pred ovim sudom izjavio je da je točno da je kritične zgode neovlašteno posjedovao PE omot ispunjen konopljom tipa droga, ukupne težine 4 grama te je istog dragovoljno izručio policijskim službenicima. Konoplju je imao isključivo za vlastitu upotrebu, ne koristi drogu redovito, a tada je bio na vrlo stresnom radnom mjestu. Žao mu je zbog počinjenog prekršaja. Radilo se o izoliranom slučaju. Moli sud da sve navedeno uzme u obzir.  
3. Na temelju obrane okrivljenika koji je priznao počinjenje prekršaja, sud je utvrdio da je okrivljenik počinio djelo prekršaja za koje se tereti na način opisan u izreci ove presude zbog čega je i proglašen krivim te mu je sud izrekao kaznu koju je primjenom čl. 37. Prekršajnog zakona ublažio na način da je okrivljeniku izrekao novčanu kaznu ispod opće donje granice. 
4. Naime, nesporno je utvrđeno da je okrivljenik kritične zgode počinio prekršaj iz čl. 54. st. 3. Zakona o suzbijanju zlouporabe droga, čime je ostvario sva bitna obilježja djela prekršaja zbog čega je i proglašen krivim.  No, cijeneći kao olakšavajuće okolnosti iskreno priznanje djela prekršaja, dosadašnju nekažnjavanost (što proizlazi iz izvatka iz prekršajne evidencije), sud je mišljenja da će se i ovako ublaženom kaznom u cijelosti postići svrha kažnjavanja. 
5. Odluka o izricanju zaštitne mjere oduzimanja droge bez naknade temelji se na odredbi čl. 64. st. 1. Zakona o suzbijanju zlouporabe droge prema kojoj odredbi je oduzimanje droge obavezno.  
6. Temeljem u izreci citiranih propisa okrivljenik se u cijelosti oslobađa dužnosti naknade troškova prekršajnog postupka jer se takva odluka u konkretnom slučaju, s obzirom na imovno stanje okrivljenika pokazuje primjerenom i opravdanom.
     U Zagrebu, 9. ožujka 2026. 

    Zapisničar 								   Sudac
Danijela Brebrić	                                                                      Valerija Radić

  
UPUTA O PRAVNOM LIJEKU:
Protiv ove presude dopuštena je žalba zbog odluke o prekršajnopravnim sankcijama i troškovima postupka u roku od 8 dana od dana dostave prijepisa presude. Žalba  se podnosi pismeno u dva istovjetna primjerka putem ovog Suda, bez naplate takse, na adresu: Općinski prekršajni sud u Zagrebu, Zagreb, Avenija Dubrovnik br. 8, pozivom na gornji broj, a o istoj odlučuje nadležni sud.

Dostaviti: 
1. Okrivljeniku Kristijan Vučaj, Zagreb, Ilica 138
2. Tužitelju, PU zagrebačka, IV Policijska postaja Zagreb
3. Pismohrana, ovdje.

